ไฟแนนเชียลไดเจสต์
AAV กำไรรูดลง 28%
31 พ.ค. 2555

AAV กำไรรูดลง 28%
บริษัท เอเชีย เอวิเอชั่น (AAV) เปิดเผยผลการดำเนินงานงวดไตรมาสแรกปีนี้ กำไรสุทธิ 316.49 ล้านบาท คิดเป็นหุ้นละ 0.08 บาท ทรุดลง 28.97% เทียบกับช่วงเดียวกันปีก่อน กำไรสุทธิ 445.58 ล้านบาท หรือหุ้นละ 0.11 บาท
วันที่ 31 พ.ค. 2555 บริษัท เอเชีย เอวิเอชั่น จะนำหุ้นที่เสนอขายให้ประชาชนครั้งแรก (ไอพีโอ) จำนวน 1,212.50 ล้านหุ้น หรือ 25% ของทุนเรียกชำระแล้ว ในราคาหุ้นละ 3.70 บาท เข้าซื้อขายในตลาดหลักทรัพย์แห่งประเทศไทยเป็นวันแรก ทั้งนี้ราคาหุ้นจะไปได้ไกลแค่ไหน ยังจะต้องลุ้นภาวะตลาดโดยรวมว่าจะเอื้ออำนวยต่อการซื้อขายหุ้นตัวนี้หรือไม่ 
ก.ล.ต.สั่งให้ TUCC แก้ไขงบการเงิน
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งให้บริษัท ไทยยูนีคคอยล์เซ็นเตอร์ (TUCC) แก้ไขงบการเงินประจำปี 2554 และงวดไตรมาสแรกปี 2555 เนื่องจากผู้สอบบัญชีไม่แสดงความเห็นต่องบการเงิน โดย TUCC จะต้องนำส่งงบการเงินฉบับแก้ไขที่ผ่านการตรวจสอบหรือสอบทานจากผู้สอบบัญชีแล้วต่อ ก.ล.ต. พร้อมทั้งเปิดเผยงบการเงินต่อสาธารณชนภายในวันที่ 29 มิ.ย. 2555
ทั้งนี้ ผู้สอบบัญชีไม่สามารถแสดงความเห็นต่องบการเงินดังกล่าว เนื่องจากการบันทึกค่าเผื่อหนี้สงสัยจะสูญสำหรับเงินให้กู้ยืมระยะสั้นแก่บริษัทย่อย และลูกหนี้การค้าไม่เป็นไปตามหลักการบัญชีที่รับรองทั่วไป นอกจากนี้ยังไม่สามารถหาหลักฐานการตรวจสอบให้เป็นที่พอใจในเรื่องสินค้าคงเหลือ ณ สิ้นปี 2554 และรายการซื้อวัตถุดิบที่มีการชำระด้วยเช็คเงินสดในระหว่างปี 2554 ได้ 
MILL ได้รับอนุมัติโครงการ ‘อีจิ๊ป’
บริษัท มิลล์คอนสตีลอินดัสทรีส์ (MILL) แจ้งว่า โครงการร่วมลงทุนระหว่างนายจ้างและลูกจ้างของบริษัท (EJIP หรืออีจิ๊ป) ได้รับการพิจารณาเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แล้ว เมื่อวันที่ 28 พ.ค. 2555 ทำให้ผู้บริหารได้รับยกเว้นการรายงานการเปลี่ยนแปลงการถือครองหลักทรัพย์ที่ได้มาภายใต้โครงการนี้
BTS ฟาดกำไร 2,105 ล้านบาท
บริษัท บีทีเอส กรุ๊ป โฮลดิ้งส์ (BTS) เปิดเผยผลงานประจำปี 2555 สิ้นสุดวันที่ 31 มี.ค. 2555 ว่า มีกำไรสุทธิ 2,105 ล้านบาท คิดเป็นกำไรหุ้นละ 0.03697 บาท พุ่งขึ้น เทียบกับช่วงเดียวกันปีก่อน กำไรสุทธิเพียง 252 ล้านบาท หรือ 0.00485 บาทต่อหุ้น